**Маэмай**

Балалар түгәрәкләнеп басалар. Бер бала уртада чүгәләп утырып тора. Ул – “маэмай”. Балалар түгәрәктә баскан килеш, тәрбияче белән бергәләп, түбәндәге сүзләрне әйтәләр:

Минем бар бер маэмаем,

Кара борын Акбаем.

Күп йөгерә, күп өрә,

Күп ишетә, күп күрә... (М.Җәлил)

“Күп күрә” сүзләреннән соң “Һау-һау” дип маэмай торып баса, Балалар төрле якка йөгереп китәләр, маэмай аларны куа.

**Тигез юл буйлап.....**

Балалар урындыкларда утырып торалар. Тәрбияче аларга урамга саф һавага чыгарга тәкъдим ясый. Балалар урыннарыннан торалар һәм, тәрияче сөйләгән шигырь юлларына туры китереп, хәрәкәтләр ясыйлар:

Нәниләр бара,

Тигез юл буйлап, атлап баралар

Тигез юл буйлап,

Ашыкмый атлап.

Зур-зур ташларны алга таба ике аякта сикереп баралар.

Сикереп үтәләр.

Һәм көтмәгәндә туктап калалар да чүгәлиләр.

Егылып китәләр...

Бух!

Тәрбияченең “Торыйк, балалар”дигән сүзләреннән соң балалар торып басалар. Тәрбияче шигырьне кабат сөйли, хәрәкәтләр кабатлана.

**Ишегалдында**

Тәрбияче балалар белән ишегалдындагы кош-кортларның (үрдәк, каз, тавык һ.б.) ничек итеп кычкыруларын искә төшерә. Дөрес итп әйткән өчен аларны мактый. “Бик яхшы. Ә хәзер без сезнең белән уйнап алабыз. Мин кайсы кош турында әйтәм, сез шул кош булып кычкырырсыз. Игътибарлы булыгыз!” – дип уенны аңлата.

|  |  |
| --- | --- |
| Тәрбияче сүзләре:  Әтәч тора да иртүк:  Уята кош кортларны:  Китә казлар елгага:  Үрдәкләр карап кала:  Тавыклар кыткылдаша:  Чебиләр йөгерешә:  Безгә дә биик күңелле:  Яратабыз биергә: | Балалар:   * Ки-кри-күк! Ки-кри-күк! * Ки-кри-күк! Ки-кри-күк! * Ка-ка-ка! Ка-ка-ка! * Бак-бак-бак! Бак-бак-бак! * Кыт-кытак! Кыт-кытак! * Чип-чип-чип! Чип-чип-чип! * Әл-лә-лә! Әл-лә-лә! * Ля-ля-ля! Ля-ля-ля! |

Уенны күңелле бию белән тәмамларга кирәк.

**Төлке**

Балалар, кулга-кул тотынып, түгәрәккә басалар. Уртада – “төлке” булып уйнаучы бала. Балалар түгәрәктә әйләнеп җырлыйлар. Бию хәрәкәтләре ясап, “төлке” үзенә пар сайлый, аны баш иеп, биергә чакыра. Алар уртада биегәндә, ашкалар кул чабып торалар.

Төлке кунакка килә, *Балалар түгәрәктә әйләнеп җырлыйлар,*

Төлке бүләкләр бирә.

Төлке кунакка килә, *түгәрәкне тарайталар,*

Төлке бүләкләр бирә. *түгәрәкне киңәйтәләр,*

Төлке белән уйныйбыз, *“төлке” үзенә пар сайлый, аны биергә*

Төлке белән биибез. *чакыра, алар биегәндә, балалар кул чабып*

Төлке белән уйныйбыз, *торалар.*

Төлке белән биибез.

**Күрсәт әле, үскәнем**

Балалар җырның сүзләренә туры китереп хәрәкәтләр ясыйлар.

|  |  |
| --- | --- |
| Күрсәт әле, үскәнем:  Ничек җилләр исәләр?  Менә шулай, менә шулай,  Шулай җилләр исәләр.  Күрсәт әле, үскәнем:  Ничек кошлар очалар?  Менә шулай, менә шулай,  Шулай кошлар очалар.  Күрсәт әле, үскәнем:  Ничек яфрак коела? | Менә шулай, менә шулай,  Шулай яфрак коела.  Күрсәт әле, үскәнем:  Ничек куян сикерә?  Менә шулай, менә шулай,  Шулай куян сикерә.  Күрсәт әле, үскәнем:  Ничек йөри аюлар?  Менә шулай, менә шулай,  Шулай йөри аюлар. |

**Серле янчык**

Уенны оештыру төрлечә булырга мөмкин. Һәр очракта тәрбияче табышмак-шигырье үзе әйтә.

|  |  |
| --- | --- |
| ***1 вариант.*** Тәрбияче уенчыкларны капчыктан үзе ала һәм балалардан сорый:  Серле янчык кулымда,  Уенчыклар күп анда.  Мин алдым шуннан берне –  Ничек аның исеме? (Шакмак) | ***2 вариант***. Бала капчыктан уенчыкны үзе ала, аның исемен әйтә.  Кулымда серле янчык,  Бик күп анда уенчык.  Алсу яныма килче,  Нәрсә алдың, әйтеп бирче.  (Мин туп алдым) |

**Куык**

Балалар түгәрәк ясап басалар. “Безнең түгәрәк зур куыкка охшаган. Эйдәгез, түгәрәкне кечерәйтәез”, - ди тәрбияче. Балалар тыгызланып басалар. Башларын алга таба иеп, “ф-ф-ф” дип өрәләр (куык кабарталар). Ике-өч тапкыр элеге хәрәкәтләрне кабатлагач, арысы бергә, түбәндәге сүзләрне әйтеп, артка таба әкрен генә чигенәләр (куыкны зурайталар):

Зурай, зурай син, куык,

Зурай син бик дәү булып.

Зурайсаң да дәү булып,

Шартламыйча кал берүк.

Зур түгәрәк барлыкка килә. Балалар кул аалар. Кинәт тәрбияче: “Куык шартлады!” – ди. Балалар барысы бергә: “Шарт!” – дип әйтеп, җиргә чүгәлиләр.